2024 లో ఇంగ్లాండ్ క్రికెట్ జట్టు భారత పర్యటన

ఇంగ్లండ్ క్రికెట్ జట్టు భారత జట్టుతో ఐదు టెస్టు మ్యాచ్‌లు ఆడేందుకు 2024 జనవరి నుంచి మార్చి వరకు భారత్‌లో పర్యటించింది. ఈ టెస్టు సిరీస్ 2023-2025 ICC వరల్డ్ టెస్టు ఛాంపియన్‌షిప్‌లో భాగం. ఆంథోనీ డి మెల్లో ట్రోఫీ కోసం జట్లు పోటీ పడుతున్నాయి. 2024 జనవరి, ఫిబ్రవరిల్లో ఇండియా A ఇంగ్లాండ్ లయన్స్ మధ్య జరిగిన ఫస్ట్-క్లాస్ సిరీస్‌తో పాటు ఈ సిరీస్ జరిగింది.

తొలి టెస్టులో 190 పరుగుల తొలి ఇన్నింగ్స్ లోటు నుంచి కోలుకున్న ఇంగ్లండ్ 28 పరుగుల తేడాతో విజయం సాధించింది.  ఆలీ పోప్ ఇంగ్లండ్ రెండో ఇన్నింగ్స్‌లో 196 పరుగులు చేశాడు, ఆపై తొలి టెస్టు ఆడుతున్న ఆటగాడు టామ్ హార్ట్లీ 7/62తో జట్టు విజయానికి తోడ్పడ్డాడు. 

రెండో టెస్టులో భారత్ తొలి ఇన్నింగ్స్‌లో 396 పరుగులకు ఆలౌటైంది. అయితే ఇంగ్లండ్‌ బలమైన కౌంటర్‌తో లోటును 143కు తగ్గించింది. శుభ్‌మన్ గిల్ సెంచరీతో భారత్ 399 పరుగుల ఆధిక్యంలో నిలిచింది. ఇంగ్లండ్, తమ రెండవ ఇన్నింగ్స్‌లో కొంత విజయం సాధించినా, జస్ప్రీత్ బుమ్రా, రవిచంద్రన్ అశ్విన్ ల బౌలింగ్ కారణంగా భారత్, 106 పరుగుల తేడాతో విజయం సాధించి సిరీస్‌ను 1-1తో సమం చేసింది.  భారత తొలి ఇన్నింగ్స్‌లో యశస్వి జైస్వాల్ 209 పరుగులు చేయడం అతని కెరీర్‌లో అత్యుత్తమ ప్రదర్శన.

మూడో టెస్టులో భారత్ తొలి ఇన్నింగ్స్‌లో 445 పరుగులకు ఆలౌటైంది. అయితే బెన్ డకెట్ చక్కటి ఆటతీరుతో ఇంగ్లండ్ లోటు 126 కు తగ్గింది. అద్భుతమైన ఫామ్‌లో ఉన్న యశస్వి జైస్వాల్ 214* (మరో కెరీర్ అత్యుత్తమ ప్రదర్శన) సాధించి, భారత్‌కు 557 పరుగుల ఆధిక్యాన్ని అందించడంలో సహాయపడ్డాడు. రవీంద్ర జడేజా 5 వికెట్లు పడగొట్టడంతో ఇంగ్లండ్ 122 పరుగులకు ఆలౌటై, భారత్ 434 పరుగుల తేడాతో విజయం సాధించింది. పరుగుల పరంగా భారతదేశం సాధించిన అతిపెద్ద విజయం ఇది. సిరీస్‌లో 2-1 ఆధిక్యం లోకి వెళ్ళింది.

రాంచీలో జరిగిన నాలుగవ టెస్టులో భారత జట్టు, 5 వికెట్లతో విజయం సాధించి మరో మ్యాచ్ ఉండగానే సీరీస్‌ను 3-1 తో గెలుచుకుంది.

## నేపథ్యం
ఈ సిరీస్‌కు ముందు ఇరు జట్ల మధ్య 131 టెస్టులు జరగ్గా, ఇంగ్లండ్ 50 గెలిచి, 31 ఓడిపోయింది. 50 టెస్టులు డ్రా అయ్యాయి.  భారత్‌లో 14 గెలిచి 22 ఓడగా, 28 మ్యాచ్‌లు డ్రాగా ముగిశాయి. భారత్‌లో ఇరు జట్ల మధ్య జరిగిన మొత్తం 16 సిరీస్‌లలో ఆతిథ్య జట్టు ఎనిమిది విజయాలు సాధించగా, ఐదింటిలో ఓడిపోయింది. 2012–13లో భారత్‌లో టెస్టు సిరీస్‌ను గెలుచుకున్న చివరి సందర్శక జట్టుగా ఇంగ్లండ్ నిలిచింది.   రెండు జట్ల మధ్య చివరి టెస్టు సిరీస్, ఇంగ్లాండ్‌లో జరిగినపుడూడు COVID-19 వలన అంతరాయం కలిగింది. అది 2-2 డ్రాగా ముగిసింది. అయితే, గత దశాబ్దంలో స్వదేశంలో ఆడిన 46 టెస్టుల్లో 36 గెలిచి, భారత్ మెరుగైన రికార్డును సొంతం చేసుకుంది.  ఈ సీరీస్‌కు ముందు భారతదేశం ఆడిన టెస్టులో దక్షిణాఫ్రికాతో దక్షిణాఫ్రికాలో 1-1 డ్రా చేసుకుంది. కాగా, ఇంగ్లాండ్ చివరిసారిగా స్వదేశంలో జరిగిన యాషెస్‌లో 2-2తో డ్రా అయింది.  ఈ సిరీస్‌కు ముందు, ఐసిసి పురుషుల టెస్టు టీమ్ ర్యాంకింగ్స్‌లో భారత్‌, ఇంగ్లండ్ లు రెండు, మూడు స్థానాల్లో నిలిచాయి. 

ఈ సీరీస్‌కు ముందు రెండేళ్లుగా ఇంగ్లండ్ బాజ్‌బాల్ తరహా క్రికెట్‌ ఆడుతోంది. ఈ పద్ధతిలో తాను ఆడిన 18 టెస్టుల్లో 13 విజయాలు సాధించింది. ఈ ఇండియా సిరీస్‌ను తన అంతిమ పరీక్షగా ఇంగ్లీష్ మీడియా పేర్కొంది.   *టెలిగ్రాఫ్* ఇలా వ్రాసింది: "బాజ్‌బాల్‌లో మొదటి నియమమైన అంతులేని సానుకూలతకు భారతదేశం అంతిమ ఒత్తిడి పరీక్ష అవుతుంది." కెప్టెన్ బెన్ స్టోక్స్ మాట్లాడుతూ, "సిరీస్‌ సంగతి తరువాత.. భారతదేశంలో ఒక ఆటను గెలవడం కూడా చాలా కష్టతరం" అని పేర్కొన్నాడు.  అంతకు ముందు, వారి టాప్-ఆర్డర్ బ్యాటర్ ఓలీ పోప్, "ఎప్పటిలాగే భారతదేశంలో కూడా ఇంగ్లాండ్‌, బాజ్‌బాల్‌ను ఉపయోగిస్తుందని" పేర్కొన్నాడు.  ఇంగ్లండ్ కోచ్ బ్రెండన్ మెకల్లమ్ ఇలా అన్నాడు: "భారతదేశం తమ స్వంత పరిస్థితుల్లో అత్యుత్తమంగా ఉంటుంది. ఇది మాకు మంచి సవాలుగా ఉంటుంది. మేం విజయం సాధిస్తే, అద్భుతమైనది; సాధించకపోతే, మేం ఎలా ఓడిపోవాలని కోర్యుకుంటామో అలాగే ఓడిపోతాం."  అయితే, మాజీ ఇంగ్లీష్ టెస్టు కెప్టెన్ మైఖేల్ వాన్, అద్భుతమైన స్పిన్నర్లను కలిగి ఉన్న భారత జట్టుపై ఇంగ్లీష్ జట్టు "పూర్తిగా నాశనం" కావచ్చని హెచ్చరించాడు.  2012–13లో అక్కడ గెలిచిన జట్టులో భాగమైన మాజీ బ్యాటర్ కెవిన్ పీటర్సన్, ఇంగ్లండ్ ఆటతీరు తమ స్పిన్నర్ల ప్రదర్శనపై ఆధారపడి  ఉంటుందని చెప్పాడు. అతను ఇలా అన్నాడు, "ఇంగ్లండ్ స్పిన్నర్లు ఎలా బౌలింగ్ చేస్తారనేది చూడండి. బాజ్‌బాల్ గురించి ఆలోచించకండి. బ్యాటింగ్ చేయడానికి ఇది అత్యంత అందమైన ప్రదేశం కాబట్టి వారు పరుగులు సాధిస్తారని నేను ఖచ్చితంగా అనుకుంటున్నాను. మొదటి ఇన్నింగ్స్‌లో బ్యాటింగ్‌కు ఇది గొప్ప ప్రదేశం. వారు తగినంత పరుగులు గనక సాధిస్తే, స్పిన్నర్లు ఎలా బౌలింగ్ చేస్తారనే దానిపైనే అంతా ఆధారపడి ఉంటుంది." 

## స్క్వాడ్స్

## టెస్టు సిరీస్

### 1వ టెస్టు

### 2వ టెస్టు

### 3వ టెస్టు

### 4వ టెస్టు

### 5వ టెస్టు

## మూలాలు